Ulrik Kragh (V), 2004-11-11:
Med de daglige alvorlige og tragiske beretninger fra Irak kan det være vanskeligt at holde fast i målet for arbejdet med at skabet et frit og demokratisk Irak for irakerne.
Der er risiko for, at politikere giver op og trækker følehornene til sig, fordi opgaven er vanskelig og uoverskuelig, men det vil dog være den største fejl, man kunne begå i en situation som den aktuelle i Irak.
Det vil føre til frit spil for de autonome fundamentalister, som forsøger at sabotere processen med at skabe et frit og demokratisk land, og derfor fokuserer vi i Venstre på målet, som er at støtte den irakiske overgangsregering, så der skabes grundlag for udarbejdelse af en irakisk forfatning, et frit valg og irakiske sikkerhedsstyrker under demokratisk kontrol.
Det er de elementer, der kan føre til stabilitet og et fredeligt Irak, og det er de elementer, vi ikke må svigte, heller ikke selv om det i øjeblikket ser vanskeligt ud.
Grundlaget for den multinationale indsats i Irak er FN's Sikkerhedsråds resolution 1546, som opfordrer alle FN's medlemsnationer til at bidrage til skabelse af sikkerhed og deltagelse i genopbygningen af Irak efter Saddam Hussein.
Resolution 1546 er fulgt op af en indtrængende anmodning fra Iraks midlertidige premierminister Allawi om at skabe sikkerhed i Irak, så genopbygningsindsatsen kan øges med flere civile organisationer.
Den danske indsats i Irak består af 525 soldater fra de stående styrker og den Danske Internationale Brigade.
Danmark opererer primært i det sydlige område af Irak under den britiske division, og de danske soldater udfører et formidabelt stykke arbejde, som i det danske ansvarsområde har ført til bedre sikkerhed, bedre uddannelse, mere sundhed og spirende lokaldemokrati.
Ud over beskyttelsen af ansvarsområdet deltager de danske soldater i personbeskyttelse af civile, der bistår genopbygningen, der ydes støtte til ledelsen af den polske division i Irak, og endelig vil der i fremtiden også blive sat ressourcer ind i NATO-sammenhæng til yderligere uddannelse og træning af irakiske sikkerhedsstyrker.
De danske soldater udsendes med et mandat til at bruge den nødvendige magt til at beskytte sig selv og løse de stillede opgaver, og det er meget velbegrundet og nødvendigt at udstyre de danske soldater med dette mandat, når man ser på trusselsvurderingen.
Selv om den almindelige civile iraker efter irakernes egen opfattelse har fået en større oplevelse af fred, er det ingenlunde gældende for den internationale sikkerhedsstyrke og dermed de danske soldater.
Det må påregnes, at de ekstremistiske og autonome grupper vil intensivere indsatsen imod så vel de irakiske sikkerhedsstyrker som de multinationale styrker i perioden frem til valget i januar 2005, og på baggrund af dette vurderer Forsvarets Efterretningstjeneste, at truslen mod de danske soldater er høj og nogle steder endog meget høj, afhængigt af hvor i landet man befinder sig.
Venstre finder det afgørende at fastholde målene for missionen i Irak: at skabe et frit og demokratisk Irak, som kan medvirke til skabelse af stabilitet i Mellemøsten.
Vi arbejder fra dansk side mod at nå dette mål gennem den militære indsats, som vi med dette forslag skal forlænge i yderligere 6 måneder.
Derudover har regeringen allerede afsat 180 mio. kr. til humanitær indsats og 170 mio. kr. til genopbygning i årene 2003 og 2004, og der er afsat yderligere 150 mio. kr. i finansloven for 2005 til formålet.
Vi vil i Venstre ikke skabe usikkerhed om den danske indsats – hverken den militære, som skal skabe sikkerhed, eller genopbygningsindsatsen, som skal sikre stabiliteten i det nye, demokratiske Irak.
Derfor kan regeringen også regne med, at såfremt det er relevant og ønsket af irakerne, vil Venstre støtte en fortsættelse af indsatsen ud over de 6 måneder, der er lagt op til, men vi finder det naturligvis fornuftigt, at Folketinget igen drøfter indsatsen om 6 måneder, når vi kender resultatet af valget i januar samt de heraf følgende konsekvenser for den samlede internationale indsats.